Aarhus Letbanes næste etape kom fredag et stort skridt tættere på virkeligheden.

Det skete, da et flertal af partier i Folketinget på et pressemøde fortalte, at de vil afsætte 40 millioner kr. til at lave en undersøgelse af linjeføringen. En såkaldt VVM-undersøgelse.

Det er Socialdemokraterne, Dansk Folkeparti, Enhedslisten, SF og Radikale i Folketinget, der netop har netop indgået en aftale i forligskredsen "Bedre og billigere offentlig Transport", som afsætter 40 millioner kroner til en såkaldt VVM-undersøgelse i Aarhus af anden etape af letbanen. Etapen består af en letbane mellem Aarhus Ø og Brabrand og en letbane mellem Lisbjerg og Hinnerup.

Socialdemokraternes chefforhandler på aftalen er tidligere Aarhus-borgmester, Nicolai Wammen. Han siger:

- Selv om regeringen ikke er med på det, er der et flertal blandt Folketingets partier for at afsætte 40 millioner kroner til at gennemføre en VVM-undersøgelse af næste etape af letbanen i Aarhus og samtidig undersøge en ny terminal i Brabrand, siger Nicolai Wammen.

Han er rigtig glad for, at forligskredsen på denne måde kan samles om at undersøge muligheden for at styrke den kollektive trafik i landets næststørste by.

- Det er meget vigtigt at vi kommer videre med letbanen, og det er en stærk opbakning til tankerne bag letbanen, at vi nu tager det næste skridt, siger Nicolai Wammen.